SUPER โชว์กำไรไตรมาส 1 โตทะลุ 1 พันลบ. กางแผนครึ่งปีหลัง COD “วินด์ฟาร์มเวียดนาม” 421MW
SUPER ฟอร์มเด่น! โชว์กำไรไตรมาส 1/64 โต 39% ทะลุ 1 พันล้านบาท หลังบันทึกรายได้ "โซลาร์เวียดนาม" เต็มไตรมาส ฟากครึ่งปีหลังถึงปี 65 ทยอย COD วินด์ฟาร์มเวียดนาม 421MW ดันกำลังผลิตแตะ 2,000MW
12 พ.ค. 2564

นายจอมทรัพย์ โลจายะ ประธานเจ้าหน้าที่บริหาร บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า ผลการดำเนินงานในไตรมาส 1/2564 (สิ้นสุดวันที่ 31 มีนาคม 2564) มีรายได้รวม 2,230.64 ล้านบาท เพิ่มขึ้น 546.90 ล้านบาท หรือ 32.48% เมื่อเทียบกับช่วงเดียวกันของปีก่อนมีรายได้รวม 1,683.73 ล้านบาท ขณะที่มีกำไรสุทธิ 1,094.43 ล้านบาท เพิ่มขึ้น 305.07 ล้านบาท หรือ 38.65% เมื่อเทียบช่วงเดียวกันของปีก่อนมีกำไรสุทธิอยู่ที่ 789.36 ล้านบาท
โดยรายได้ที่เติบโตขึ้นอย่างมีนัยสำคัญมาจากการรับรู้รายได้โครงการโซลาร์ฟาร์มในประเทศเวียดนาม 3 โครงการ ขนาดกำลังการผลิตติดตั้งรวม 550 เมกะวัตต์ เต็มไตรมาส หลังจากในช่วงปลายปีที่ผ่านมา เริ่มขายไฟเข้าระบบเชิงพาณิชย์ (COD) โดยปัจจุบันมีกำลังการผลิตไฟฟ้าในมือ 1,536.32 เมกะวัตต์
นอกจากนี้โครงการโรงไฟฟ้าพลังงานลมในประเทศเวียดนาม ขนาดกำลังการผลิต 421 เมกะวัตต์ จะเริ่ม COD เฟสแรก 30 เมกะวัตต์ ในช่วงปลายปีนี้ต่อเนื่องไปถึงปี 2565 ส่งผลให้กำลังการผลิตไฟฟ้าในมือเพิ่มขึ้นเป็น 1,900 – 2,000 เมกะวัตต์ ในปี 2565 ผลักดันผลการดำเนินงานในช่วง 1-2 ปีข้างหน้าเติบโตอย่างก้าวกระโดด ตามกำลังการผลิตไฟฟ้าที่เพิ่มขึ้น
“เรายังคงมองหาโอกาสในการขยายการลงทุนโรงไฟฟ้าอย่างต่อเนื่อง ในหลายรูปแบบ ทั้งในและต่างประเทศในประเทศใหม่ๆ เพื่อเพิ่มโอกาสในการสร้างผลตอบแทนให้กับธุรกิจ และการเติบโตที่แข็งแกร่งและยั่งยืนในอนาคต” นายจอมทรัพย์ กล่าว